તા.૬-૯-૨૦૧૮ ના રોજ સવર્ણ સમાજ દ્વારા એટ્રોસીટી કાયદા વિરુધ્ધમાં ભારત બંધનુ એલાન આપવામાં આવ્યુ હતુ. ત્યારે એક બાજુ પાટીદાર આંદોલન અને બીજી બાજુ ભારત બંધનુ એલાન ભેગુ થતા વિસનગરમાં સવારથીજ કેટલાક બજારોમાં દુકાનો ખુલી નહોતી. જ્યારે કેટલાક વિસ્તારોમાં દુકાનો ખુલતા યુવકો બંધ કરાવવા નીકળ્યા હતા. જેમાં બપોર પછી તો તમામ બજારો બંધ રહેતા ભારત બંધના એલાનને સફળતા મળી હતી. આ દરમ્યાન કાંસા ગામના ઉમિયા માતાના મંદિર પાસેના બીજા બસ સ્ટેન્ડ આગળ બપોરે ૧૨-૩૦ કલાકે વિસનગર ડેપોની જી.જે.૧૮ વાય-૯૪૩૮ નંબરની વિસનગર ડેપોની વિસનગર સિધ્ધપુર બસ પસાર થતી હતી. ત્યારે કેટલાક અસામાજીક તત્વોએ બસ ઉપર પથ્થરમારો કર્યો હતો. પથ્થરમારો કરનાર તત્વોએ બસમાં બેઠેલા પેસેન્જરોની પણ ચીંતા કરી નહોતી. જે બનાવમાં વિસનગર એસ.ટી.ડેપોના ટી.આઈ.ગાંડાલાલ પટેલ દ્વારા પોલીસ સ્ટેશને જાણવા જોગ અરજી આપી હતી. જેમાં પોલીસે પથ્થરમારો કરનાર તત્વોની તપાસ હાથ ધરી છે. આ દિવસે રાત્રે થલોટા રોડ ઉપર આવેલ ગૌરવપાર્ક સોસાયટીમાં ૧૩ પાટીદાર યુવાનોનો સામુહિક મુંડનનો કાર્યક્રમ યોજાયો હતો. હાર્દિક પટેલના સમર્થનમાં કરવામાં આવેલ. કાર્યક્રમમાં થલોટા રોડ વિસ્તારની સોસાયટીના પાટીદારો મોટી સંખ્યામાં હાજર રહ્યા હતા. તા.૬-૯ ની રાતથી કાંસા એન.એ.ખોડીયાર માતાના મંદિર પાસે વિસનગર તાલુકા પાટીદાર સમાજ દ્વારા પાટીદાર સમાજની માગણીઓ પુરી ન થાય અને હાર્દિક પટેલ આમરણાંત ઉપવાસ છોડી પારણા ન કરે ત્યાં સુધી ૨૪ કલાક રાત દિવસની અખંડ રામધૂનનુ આયોજન કરવામાં આવ્યુ છે. જેમાં કાંસા એન.એ.વિસ્તારની સોસાયટીઓમાં રહેતા પાટીદાર સમાજના ભાઈઓ, યુવાનો, બહેનો મોટી સંખ્યામાં જોડાયા હતા. સામુહિક મુંડન કરાવનાર યુવાનો અખંડ ધૂનમાં જોડાતા જય સરદાર, જય પાટીદારના સુત્રોચ્ચાર થતા આમરણાંત ઉપવાસ કરનાર હાર્દિક પટેલના સમર્થનમાં ભારે જુવાળ જોવા મળ્યો હતો.